khistorydata/jeongjo-sjw-relations huggingface dataset:
정조 22년 · 목
敎曰卿邇臣也尙亦知予苦心予雖不武竊嘗有慨然三古之志而做說不相副上下不相應荏苒因循之間君綱爲之解紐朝象一如頹瀾羸豕有孚於蹢躅群龍未見其吁咈名義日晦渝薄月滋以至近年水旱饑饉之荐仍烝彼黎庶康濟無策每中夜屢起繞榻明發歎世敎之莫回惜人才之難借於是乎欲備中書之席以責胥匡之義而鄭重商度其難其愼尙未能先蔽而昆命者亦惟久矣未國之置相何嘗以一槪言哉或採之民誦或聽之士望或求諸無方或察其所安或以所自有之地或以所素秉之義或有取於學識或有資於勞伐自昔金甌之卜蓋可按而知也以卿之爲邇臣予知卿頗熟於斯數者卿或占得其一二則曰吾之相定矣況卿疏襟曠韻庶可以風勵乎脂韋孌卷之習俗而任宦常在通塞之際十年落拓堅忍守窮致位要顯不改布素之舊歷數廷紳孰如卿多且予閱人衆矣從容筵對絕無梔蠟此予所以深許於卿而先侈內閣之銜仍畀三事之重者也向卿之東遊也予有賜詩而用古人侍中臺故事卽亦有意而發卿行今到何處嶽色泉聲之中拜領丹綸黃麻至今爲前修之美譚而卿今躡其後矣若有會事良不偶然卿須亟回東山之屐卽日登程上來肅命以副予虛佇凝念之望仍敎曰此敦諭遣史官馳至金剛山中右議政所到處傳諭大臣復路時夫馬定差員備待道臣出待按例擧行事下諭于京畿江原道臣處
정조 22년 · 목
以李翊模爲執義李魯春副應敎朴鍾淳爲校理尹益烈爲修撰李秉鼎爲知敦寧
정조 22년 · 강
命牌招前大提學使之文衡圈點
정조 22년 · 목
敎以館錄有命都堂會圈亦當次第擧行首相與文衡中有一人然後可以會圈前大提學牌招文衡使之圈點○賓廳啓言以大提學圈點事臣方來會賓廳而他大臣皆命招不進矣從前文衡圈點時曾無一大臣獨點之例雖或獨點如非曾經文衡卽以首相擧行則事例與今不同左右相中一人亦不無參圈之例而終非所以重事體之道請姑待他大臣行公擧行敎以安心擧行
정조 22년 · 강
重推副提學徐龍輔
정조 22년 · 목
龍輔再違召政院捧入傳旨敎以旣經直提學之副提學無異宿趼且今動駕隔夜酬應甚苦從重推考更爲牌招違牌勿捧傳旨
정조 22년 · 강
遞副應敎李魯春校理朴鍾淳
정조 22년 · 목
魯春等違召敎以情勢似然許遞
정조 22년 · 강
命自今幸行還宮時留都侍衛出來袛迎後與隨駕人合班侍衛著爲式
정조 22년 · 목
兵曹判書李時秀啓言自前陵幸還宮時留都侍衛諸臣出來城外袛迎後仍參於東西班旣是侍衛則與隨駕人員宜無異同自今留都侍衛人員出來袛迎後與隨駕人員合班侍衛事請定式施行從之
정조 22년 · 강
命各營闕內外入直以來初一日替直
정조 22년 · 목
兵曹判書李時秀啓言各營闕內外入直替番在於明日而動駕相値在前如此之時有前期或退期之例今番則新番軍入直當在來月初一日以初一日替直之意請分付各營從之
정조 22년 · 강
命今番闕外留陣依敦化門出宮時例爲之
정조 22년 · 목
兵曹判書李時秀啓言敦化門出宮時則留陣營門結陣於鍾街西道駕過後退陣於敦化門外事曾有下敎矣今番則出宮門路在於弘化門外故留陣營結陣以敦化門外磨鍊節目而若於出宮臨時進陣於鍊街西道則事勢窘速且與先廂軍兵有相混之慮請依敦化門出宮時例以鍾街西道改付標以入從之
정조 22년 · 강
命明日守宮承旨殿宮問安後承批狀啓
정조 22년 · 목
政院啓言大駕詣敬陵入齋室後王大妃殿惠慶宮問安何承旨進去乎敎以守宮承旨問安後承批狀啓
정조 22년 · 목
弘文館啓言新錄事命下矣臣等齊會本館而修撰徐有聞差祭尹益烈以御營廳從事官留陣進副修撰尹行直禁推傳旨未下矣在京僚員不參會圈則有違館規不得擧行何以爲之乎敎以仍爲擧行○館錄圈點四點閔師宣韓興裕張至冕李鼎秉趙得永李垿洪樂安朴宗京金履載金熙華申絢曺錫中趙萬元李勉昇洪致榮金熙周金履永閔命爀
정조 22년 · 강
上護軍洪良浩疏辭文衡會圈之命賜批
정조 22년 · 목
疏略曰卽伏承前前文衡牌招之命臣以無似猥忝不敢當之職雖不免黽勉承應而數年以來年益老而病益深實無自力從官之望而至於文任雖是宿趼向來弘提之望只擬二人臣則自在拔去之中物議之不以文任見待者於此可見況於三館重任事體尤別豈可靦然進身昌當圈事乎至以圈例言之旣有前任則臣之以前前任替當尤爲難進之一端天牌荐辱末由趋承伏乞聖明諒臣危蹙之情治臣逋慢之罪批以所辭過矣卽爲入來會圈敎曰前前大提學批下更卽牌招無敢違牌以除酬應之煩
정조 22년 · 강
重推前前大提學洪良浩
정조 22년 · 목
政院啓言前前大提學洪良浩謂有情勢來詣闕外終不承膺事體萬萬未安請從重推考敎以文衡體重雖有人言多有行公之例則況此重臣旣無文衡事所遭所謂近日引義者亦非登徹之疏章則深夜酬應無端違傲揆以事體極爲寒心爲先從重推考更爲牌招使之卽爲擧行
정조 22년 · 목
賓廳啓言大提學圈點以入而前前大提學洪良浩嫌不自書其各依前例添書圈點○文衡圈點四點洪良浩金載瓉三點徐鼎修以洪良浩批下
정조 22년 · 강
詣敬陵行親祭詣明陵翼陵順懷墓展拜
정조 22년 · 목
具戎服乘輿出永淸門明政門降輿乘馬出弘化門召見留都大臣蔡濟恭于駕前至太廟洞口下馬乘馬由崇禮門至黔巖碑閣所下馬入大次天明出大次乘馬進發至敬陵洞口下馬乘輿入齋室改具翼善冠黲袍親押敬陵昌陵香祝訖詣紅箭門外降輿就版位行禮詣丁字閣行祭如儀亞獻官左議政李秉模獻官光恩副尉金箕性大祝副司果鄭東觀詣陵上奉審詣碑閣奉審仍詣明陵就版位行禮詣陵上奉審詣碑閣奉審詣翼陵就版位行禮詣陵上奉審詣碑閣奉審詣順懷墓入齋室改具翼善冠袞龍袍就版位展拜遣承旨詣墓上奉審訖還入大次
정조 22년 · 강
詣昌陵行親祭詣弘陵展拜
정조 22년 · 목
具戎服出大次乘馬至昌陵洞口下馬乘輿入齋室改具翼善冠黲袍詣紅箭門外降輿就版位行禮詣丁字閣行祭如儀亞終獻官大祝敬陵同詣陵上奉審詣碑閣奉審仍詣弘陵就版位行禮詣陵上奉審詣碑閣奉審訖入齋室
정조 22년 · 강
命敬陵國舅左議政西原府院君韓公確南陽府夫人洪氏墓遣承旨致祭奉祀孫令該曹調用昌陵國舅領議政上黨府院君韓公明澮黃驪府夫人閔氏墓右議政淸川府院君韓公伯倫西河府夫人任氏墓一體施酹淸川奉祀孫直長韓啓重本陵令擬差月山大君與仁城齊安兩大君顯肅貴主墓竝政祭明淑貴主墓涓吉修築仍許其後孫行祭而今日致祭兩陵親祭時亞獻官左議政李秉模終獻官光恩副尉金箕性各賜熟馬一匹贊禮趙尙鎭賜半熟馬一匹執禮李翊模大祝鄭東觀禮房承旨南公轍竝加資敬陵陵官李復鉉曹晦鎭昌陵陵官金洛一朴宗維竝陞六已陞六者陞敍月山大君奉祀孫前令李憲圭陵官陞敍之代復職擬入
정조 22년 · 목
敎曰恭惟我德宗大王本支熾昌基萬年之磐泰惟我睿宗大王制作嵬煥垂百世之章程謳歌獄訟之咸歸淸廟生民之庸作功烈配乎天地聲明範乎金石積慶凝祥聖繼神承式至今重熙累洽寶籙旡彊以至銀波璿潢源遠而流長朱干玉戚禮備而樂具環東土方數千里稍有血氣之倫莫不推王業之所由撫邦命之維新晉切於戲不忘之思顧小子適遇是歲蕉甲遂差穀朝祗謁敬陵悽愴焄蒿之際於昭陟降洋洋庭止愁然如復見焉仍詣昌陵行禮冞增永慕況我成廟聖孝出天丕光簡策千載之下尙有感咽而流涕者其敢不以成廟之心爲心泝究舂陵之盛疏休寧觀津之舊閥乎敬陵國舅左議政西原府院君襄節韓公確戚聯王室勳業蓋世十九奉旨朝京師天子美其風儀特拜奉議大夫光祿寺少卿而其詞頭曰稟敦實之姿懷誠慤之志及英陵光御奉誥命爲皇華上价而來歷事五朝遂躋三事而同氣二人一爲成祖文皇帝麗妃一爲宣宗章皇帝恭愼夫人江沱樛木之詠著於風謠在本朝爲濯龍之賢在皇朝有貫魚之美而恭愼入選之舊甲又在是歲民亦不偶其主祀者久不霑祿大是闕典欠事令該曹卽爲調用聞其衣履之藏在斗尾江上後人因其諡而各其地南陽府夫人洪氏之墓在楊州遣承旨致祭昌陵國舅領議政上黨府院君忠成韓公明澮黃驪府夫人閔氏右議政淸川府院君襄惠韓公伯倫西河府夫人任氏墓一體施酹而安順聖后禮陟之舊甲又屆宜有別施恩澤之典淸川奉祀孫直長韓啓重六品職遷轉本陵令擬差月山大君籍尊泰雍志高延魚而偏荷成廟友于之德璜聲玉潤藹然被於江湖風月之問我朝固多賢宗英而月山爲最與仁城齊安兩大君顯肅貴主墓竝用親綴侑詞設祭以告之明淑貴王因成廟命陪葬於敬陵局內而塋域年久頹圮香火亦闕云依思陵例卽令涓吉修築仍許其後孫使之行祭祭文製下今日致祭兩陵親祭之日推施恩賞以尊事面當用定陵攝享時例亞獻官議政府左議政李秉模終獻官光恩副尉金箕性竝熟馬一匹面給贊禮禮曹判書趙尙鎭半熟馬一匹賜給執禮司憲府執義李翊模大祝副司果鄭東觀禮房承旨南公轍竝加資典祀官奉常寺正金晦彬判官李東埴陞敍執尊弘文館副校理朴吉源齋郞弘文館校理金近淳祝史副司果洪秀晚司憲府監察尹濟弘林周喆各上弦弓一張賜給引儀各加一資敬陵陵官李復鉉曹晦振昌陵陵官金洛一朴宗維竝陞六已陞六者陞敍本道觀察使李在學加資地方官高陽郡守徐有沂準職除授京鄕事知守僕各一人帖加守僕及守護軍考例施賞月山大君奉祀孫前令李憲圭陵官陞敍之代復職擬入是歲是擧蓋欲仰述我成廟孝思也
정조 22년 · 강
命明陵補土處補莎與播種植木等節道伯考察狀聞光城奉祀孫令該曹調用
정조 22년 · 목
敎曰今日展謁時見補土處參奉李羲耆勤勵可知而尙多未及爲處各別提飭期於無久爲之爲可補莎與播種植木等節道伯考察狀聞袛拜仙寢且審役處周旋象設之間念及光城家祀孫之尙在未沾祿中雖以聖后絕私恩之聖德必以爲缺然驪陽家收用之後尤豈可獨闕況聞各久矣令該曹調用
정조 22년 · 목
敎曰政官牌招開政賞典下批○以玄重祚爲獻納韓致應爲副修選
정조 22년 · 강
遞承旨申耆南公轍以李翊模鄭東觀代之竝前望也
정조 22년 · 목
敎以奉命承旨及行右副承旨竝許遞仍令該曹口傳付軍職前望單子入之待下批牌招隨駕
정조 22년 · 강
命禁喧郞廳記過
정조 22년 · 목
具戎服出齋室乘馬敎曰自陵洞口至崇禮門外捧上言至黔巖碑閣所下馬入大次少駐出大次乘馬進發入崇禮門領府事洪樂性柢迎路左召見于駕前入弘化門下馬乘輿入明政門由永淸門還內
정조 22년 · 강
命當該排設司鑰令兵判嚴棍
정조 22년 · 강
命牌招訓鍊大將李敬懋還授命召
정조 22년 · 목
諭善尹得孚入見如儀僚屬申大羽原任直提學徐浩修隨入講說見講學廳日記>
정조 22년 · 강
諸承旨持公事入侍于誠正閣召見湖西句管堂上趙鎭寬
정조 22년 · 강
命御營廳私習後日次爲之
정조 22년 · 목
因日次私習取稟有是命
정조 22년 · 강
領府事洪樂性陳箚賜批
정조 22년 · 목
箚略曰太廟閟宮展謁隔日第念昨今日氣蒸熱甚於三庚此時觸冒勞動有欠保嗇之方況復釀雨旣久乍霔乍止杳無霽意夜若不晴朝又霈然則廟中之霑服失儀亦不可不念伏乞亟寢明日動駕之命批以卿之箚請如是當觀今夜晴霽行禮矣
정조 22년 · 강
命社稷秋享大祭肄儀依初下敎定式擧行
정조 22년 · 목
禮曹啓言今年社稷祈穀大祭親祭肄儀在於正月初二日而春展謁日子相値自臣曹稟旨則批旨內廟社所重一也肄儀之初三日定行禮無不可依此爲之事分付此後如値廟謁日仍以爲例事命下矣今此社稷秋享大祭肄儀在於明日而秋展謁日子相値此與親祭肄儀有異今番則何以爲之乎敎以領府事箚批有觀勢行禮之敎明日行禮則肄儀自當依初下敎定式擧行雖於攝行祭享用此定式遵行
정조 22년 · 강
太廟秋展謁命退行
정조 22년 · 목
敎曰雨勢不止依領府事箚批行禮當退行以此分付
정조 22년 · 강
召見禮曹判書沈煥之于重熙堂
정조 22년 · 강
命景慕宮秋享親臨省牲器之命置之
정조 22년 · 목
禮曹判書沈煥之啓言景慕宮秋享大祭親臨省牲省器有臨時待下敎之命而秋展謁吉目當在於享事禮成之後不可不預爲稟定故敢此仰達敎以秋展謁之姑未爲之前月猶闕月覲之禮今享親省牲器勢將不得爲之以此知悉
정조 22년 · 강
命擇日官池景喆照律定配分付該監該曹小心擧行
정조 22년 · 목
禮曹啓言今此廟宮秋展謁因日官之不善擇日莫重動駕値雨退期揆以事體極爲未安凡行禮擇日臨期下雨有霑服失儀之慮至於退行則當該諏吉官論勘事曾有定式今番擇日官池景喆放忽不謹之罪不可不嚴繩請令攸司照法重勘敎以其所勸奬之方可謂至矣若能誠心諏吉則敢以昨日之雨今日之陰擇入以致退期者日官所爲萬萬無狀況初一日則草記擇入三日之中稍勝初欲於初一日眞殿朔展拜後仍行展謁招問於渠敢以不合對之雖知渠言之不然名之以日官則不可不從其言莫重行禮因渠輩有此退行如許日官將焉用哉且況旬前連値齊日其爲悶鬱當如何當該日官爲先照律定配此後使之小心擧行以此分付該監該曹
정조 22년 · 강
減下忠勳府有司堂上李敬一
정조 22년 · 강
統制使尹得逵以官鎭門聚點定日知委馳啓
정조 22년 · 목
統制使狀啓以爲官鎭門聚點以八月十一日定日知委各官浦守令邊將等處各於同日著實擧行三南水營則自該營定日知委一體擧行事各該水軍節度使發關分付>
정조 22년 · 강
吏曹以權知承文院副正字李致薫等口傳施行啓
정조 22년 · 목
該曹啓言權知承文院副正字李致薫尹孝植金啓河閔德基李錫祜具明源愼宜學柳▣李敦德李弘源朴師晉辛碩林李惟采鄭僑金致德朴慶九趙運休李鎭嵩金龍範丁若琇金啓溫等口傳施行允之>
정조 22년 · 강
召見大臣備堂及藥院提調于誠正閣右議政李秉模左參贊鄭民始吏曹判書金文淳禮曹判書沈煥之兵曹判書李時秀戶曹判書趙鎭寬行護軍李書九藥院提調鄭昌順
정조 22년 · 목
敎曰明日齋宿相値次對勢難爲之大臣備局有司堂上諸堂中稟事人來待○予曰湖西旣除海穀移轉之弊自本道方便措處則事極便好但六萬之數慮或有不足之端此數外如可添貸則何如秉模曰如以一二萬兩加貸則似尤好而道臣則必以爲此亦難辦務從略約言之故只言此數矣諸宰之議皆謂六萬兩亦難保其自道內辦出云矣予謂民始曰本道上納條中六萬兩豈無推移之道耶民始曰本道事勢臣亦詳知而雖兵營所關京軍門上來之錢六萬之數則決難其容易措置且所未可知者道臣當初以三四萬石穀物請其移劃而今之所請特不過六萬兩錢以若所貸之錢尙難辦二萬石穀矣予曰此必非正穀也乃皮穀也若貿皮穀則可以充其數矣仍敎秉模曰本道穀數本自不贍今此所貸旣是上納錢則自京當以某樣錢量宜充償其元上納之數而其還償條則使其本道以穀仍爲留置何如秉模曰此則從當商確爲之事矣
정조 22년 · 강
命冬至謝恩正使以正一品重臣中擬入
정조 22년 · 강
命湖西道內上納條中六萬兩除留本道經紀賑資
정조 22년 · 목
右議政李秉模啓言今年湖西被災比兩南最甚而近見道臣往復廟堂者則願得六萬兩公貨以爲方便備豫之道而道內各衙門所納錢中稱此六萬之數除留拮據則可以及今措手云京司上納雖甚體重爲民事一時闊狹恐不可已請一依道臣所請道內上納條中六萬兩爲先使之除留俾得從長經紀至於各衙門需用之不可不姑爲劃代者待該道除留數爻區別報來自廟堂以某樣錢量宜充給於各其衙門從之
정조 22년 · 강
景慕宮秋享南壇文宣王廟享三角山白嶽山木覓山漢江節祭兼報謝祭龍山江楮子島報謝祭香祝命以明日詣仁政殿親傳祗送仍詣摛文院齋宿翌日柢迎社壇香祝于太廟秋享迎香處太廟景慕宮秋展謁更觀陰晴再明日行禮還宮後齋宿便殿待社壇享事禮成還內仍遣吏郞飭獻官諸執事澡濯之節
정조 22년 · 목
敎曰廟社宮大享以外惟南壇文宣王廟享香祝禮曹以親傳取稟而受香適與報謝祭受香俱在明日應爲之何可命攝該房知悉以恭依書頒景慕宮秋享受香亦在明日香祝親傳以恭依改書頒三角山白嶽山木覓山漢江節祭兼行報謝龍山江楮子島行報謝大抵春禱秋報厥有常典歲雖不登亦不敢廢向者再禱山川冥應如響禱之明日晝雨宵零神非不加惠於民特後時而垂庥者淺今秋之將判大無莫非由予否德也惟今報謝之擧雖出於述舊事昭靈貺而反躬怵惕益無所容在予不遑自逸之道豈敢替傳香祝乎山川香祝一體親傳龍山江楮子島香祝亦當拔例親傳親傳後仍至階下祗送又詣摛文院齋宿翌朝卽社壇秋享受香日也今秋太廟大享迎香處所當爲柢迎而太廟景慕宮秋展謁其日亦欲爲之更觀陰晴明日當下敎展謁行禮再明日若爲之則還宮後仍於便殿齋宿以待社壇享事禮成後還內以此知悉發遣吏郞明日受香獻官諸執事處另飭澡濯之節以來○敎以明日親傳香處所仁政殿月臺爲之○敎以秋展謁日子更當下敎而禁將兼領訓局率禁御鄕軍八哨外各營入直訓局步軍隨駕馬軍亦以三營入直磨鍊禁軍與入直番二番隨駕留陣則香祝奉詣之路相妨置之餘皆依初下敎爲之
정조 22년 · 강
命兵曹郞官中呈旬與未差之代今日政差出
정조 22년 · 목
兵曹判書李時秀啓言明日親傳香齋宿時本曹郞廳除入直及差祭則禁喧侍衛各差備分排苟艱請呈旬人改差與未差之代今日政差出從之
정조 22년 · 강
命均廳貿米二萬石劃給湖南價本以兵曹軍門中留庫錢移送本廳以兩西小米二萬石劃給兵曹軍門作錢充報
정조 22년 · 목
均役廳堂上鄭民始啓言自本廳有貿置穀物於湖南者見今經用不敷方欲作錢取用而該道穡事旣未大熟今若以本廳貿米二萬石劃給該道而價本則以兵曹軍門中留庫錢移送本廳其代則以兩西小米二萬石劃給兵曹與該軍門作錢充報則似爲俱便之道議于大臣則大臣亦以爲無妨請下詢大臣處之詢于大臣右議政李秉模曰此在本道果似無妨而穀在本道初非他物今若曰爲軫該道相換劃給云爾則本道未必以爲有所禆益問其便否於該道後決處恐好矣民始曰此固出於兩便之意在該道決知其有益無害若曰非爲軫該道劃給云爾則亦不必更論其利害只爲均廳經用而如是變通似好別無更問於該道者矣從之
정조 22년 · 강
命昌陵陵官等拿問捧口招守僕等令畿伯各別嚴治狀聞明陵陵官亦爲拿處翼陵弘陵順懷墓官員從重推考敬陵陵官推考仍飭此後摘奸時掩斫之痕加倍勘律
정조 22년 · 목
敎曰近來陵官之不勤於巡山初不禁飭偸斫今番鶯峯秋摘奸使之拔例限數日遍察則昌陵主峯與局內近處拱抱之木新斫㾗損夥多而各陵初無巡山之守護軍云豈不痛駭乎一從書啓執頉當分等處分昌陵陵官等令該府拿問捧口招守僕及頭目軍亦令畿伯各別嚴治狀聞明陵陵官則局內樹木之新斫雖數少而其爲不勤禁飭一也亦爲拿處翼陵弘陵順懷墓官員等更欲觀前頭爲先從重推考敬陵陵官則爲先推考待落木後又當別遣摘奸限數日限十餘日更爲周察以考勤慢以此嚴飭各陵園之局內沙汰專由於爲掩摘奸時株根執頉一番下雨以致茅拔土脫此後摘奸時斫㾗雖或寬恕掩㾗另當加倍勘律令該曹枚擧此意嚴飭各處齋郞俾遵先甲之諭
정조 22년 · 강
遞承旨姜彝正李祉永
정조 22년 · 강
命兩湖薦似人今政初仕擬入仍飭嶺南道薦斯速擧行故相鄭澈後孫桔故儒臣林瑋玄孫炳遠故忠臣金千鎰奉祀孫得麗敎官監役中今政特爲加設單付分付道臣使之上送後狀聞待其上來作闕陞付其中筋力不可强者亦令道臣具由報來後草記
정조 22년 · 목
吏曹啓言新除授英陵參奉宋稚圭除拜後過限未肅拜繕工假監役閔耆顯除拜後過限未出仕請竝依例改差允之敎以其代兩湖薦似人中今政擬入而昨年大政下敎之後今至幾朔而嶺南則尙無皀白舊伯身故雖無可論新伯又或遲滯難免其責以此各別嚴飭狀聞中故相鄭澈後孫生員桔年爲六十八故儒臣林瑋玄孫幼學炳遠年爲六十四故忠臣金千鎰奉祀孫幼學得麗年爲六十三此三人若待銓曹之循例調用不知何時入仕雖入仕已過七八十豈不無義之甚乎敎官監役中今政特爲加設單付分付道臣使之上送後狀聞待其上來待闕陞付其中筋力之不可强者亦令道臣具由報來後草記先正文正之孫與驪陽國舅之孫皆因病卽遞殊非薦擬與特除之意此意本曹知悉
정조 22년 · 강
命觀象監前提調徐浩修仍任
정조 22년 · 강
有政吏曹判書金文淳兵曹判書李時秀進
정조 22년 · 목
以李運行爲掌令金華鎭爲冬至兼謝恩使李溏爲全羅右水使又以李溏金祖淳李始源爲承旨◯再政以朴孝德爲假監役兪漢敏爲英陵參奉鄭桔單付童蒙敎官林炳遠金得麗單付假監役竝初仕也
정조 22년 · 강
遞承旨金祖淳李始源以申耆金勉柱代之耆勉柱蔡弘遠尋遞以金啓洛洪義浩尹光顏代之啓洛光顏尋遞以李魯述鄭尙愚代之尋遞以李翼晉李文會代之竝前望也
정조 22년 · 목
祖淳始源未肅拜耆勉柱違召弘遠不爲仕進也○敎曰新除授承旨中尹光顏金啓洛差祭竝許遞前望單子入之待下批牌招察任○政院啓言摛文院齋宿時承旨當爲備員而左承旨李魯述在外右副承旨鄭尙愚牌不進何以爲之敎以在外及有實病人許遞明日各處奉審進去承旨不可以年老者爲之而前望中富於年者皆差祭餘皆已遞者深夜酬應苦矣一窠兵曹入直堂上除授一窠前望入之竝牌招齋沐兵曹堂上之代令該曹口傳以無故人差出待下批與行公諸堂牌招推移入直又或煩稟則坐直承旨當處分矣
정조 22년 · 강
命宣傳官金憲柱過齋後令兵判決棍仍飭備郞摘奸時縱隸討索之弊
정조 22년 · 목
宣傳官金憲柱書啓以爲臣敬奉聖敎先往外南山自靑鶴亭至往十里其間山麓洞壑一一看審則風落自枯松外又多有蟲損植松植橡處年久植則自典牲署後麓至利泰村前麓方至茂盛自漢江後麓至鷹峰以東四五岡補植處則近年所植者或有著根處或有凋悴處而未有茁茂橡實所播處亦皆著根而長不盈尺風落自枯松則遍于岡谷或連根仆地或皮服白立而其數夥然不可一一盡記內山則自終南主脈山腰以下沙汰之地間間補植處則穉松之移植橡實之所播亦皆根固枝茁而比諸外山播植則尤爲茁長風落自枯松則遍踏一山無處無之而蟲損之木亦多半靑半枯內外山岡脊別無大段沙汰處而陳田植木之地亦無犯耕之跡樹木則山腰以上雖爲茂密山腰以下則不無稀疏之歎內外山新奮斫㾗區別大中小根竝開錄于左外山一牌字內典牲署後麓大松二株奮㾗中松五株內奮斫㾗二株新斫㾗三株穉松三株奮斫㾗二牌字內雩祀壇後麓大松五株中松六株竝奮斫㾗穉松四株內奮斫㾗二株新斫㾗二株三牌字內龍壇後麓大松二株奮斫㾗中松三株內奮斫㾗二株新斫㾗一株穉松三株奮斫㾗四牌字內讀書堂後麓大松五株內奮斫㾗三株新斫㾗二株中松十株內奮斫㾗六株新斫㾗四株穉松三株奮斫㾗內山一牌字內蠶頭下麓大松一株中松二株穉松二株竝奮斫㾗二牌字內南別營後麓中松一株穉松二株竝奮斫㾗三牌字內光熙門後麓大松一株中松四株竝奮斫㾗穉松三株內奮斫㾗一株新斫㾗二株敎以新入者所當生怯各別摘奸而有此塞責當該宣傳官過齋後令兵判決棍故右相在時任時果有嚴飭之效近聞備郞摘奸到處爲弊甚至城內禁松摘奸亦然縱隸討索之端乃反入徹廟堂何乃任置此意言于廟堂
정조 22년 · 강
以黃仁煐爲全罷右水使口傳也
정조 22년 · 강
命卿宰侍從罷散人竝敍用徐邁修宋民載沈鏗吳泰彦鄭景祚李益恹尹寅基閔致載尹益烈
정조 22년 · 목
敎以卿宰侍從罷散人竝敍用與未付軍職人令該曹口傳付軍職
정조 22년 · 강
命別雲劍已受點人仍用
정조 22년 · 목
因別雲劍望筒有是命
정조 22년 · 강
命前假注書李允謙仍察廳任
정조 22년 · 강
命春秋監刻時外閣官洪儀泳及工匠以下施賞有差仍命外方刻手令各該道臣從願收用後居住姓名收用名色報于內閣成置册子于鑄字所以便後考
정조 22년 · 목
監印外閣官副正字洪儀泳濟州馬一匹賜給京刻手邊首劉澤興等七人京鄕邊首京刻手石明郁等四人八十六日各木二疋布一疋米二斗金聖仁等二人五十九日各木二疋布一疋校正刻手劉澤龍等二人八十六日各木二疋布一疋米二斗宋載起五十日木二疋李得眞等二人三十日各木一疋布一疋平壤刻手尹宗禧等九人湖南刻手朴世興八十六日各木二疋三升一疋布一疋李宗祐等二人九十五日各木二疋三升二疋金恒四十日木一疋三升一疋除刻匠張宗得小木匠金萬才等二人使喚軍二名八十六日各木一疋布一疋木布兵曹三升米內下敎以京刻手劉澤龍之效勞如何而尙不收用今番則相議差定好窠外方刻手效勞人平壤將校李宅馨等三人好窠旣命收用於御定五經百篇印役時其間似未下去待下去別般收用今番刻役效勞更爲從願許施後形止逐一報于本閣閑良金樂海等校吏間從願收用曾有下敎依宅馨等例先用先下之承傳次用今番承傳報來一體分付關西伯湖南刻手等朴世興則五經百篇印役曾有承傳先爲收用後更以今役酬勞其餘李宗祐等三人今番係是初役令道臣問渠輩所願拔例陞差奬勸形止報本閣此後印役當考今番工役時使役人使用矣居住姓名及收用名色自本所作一成册置簿以便考閱以考外方擧行勤慢
정조 22년 · 강
吏曹以權知成均館學諭朱弼相等權知校書館副正字弼聖齎口傳施行啓命聖齎一依同道同榜人例施行分館上博士降定校書分館
정조 22년 · 목
該曹啓言權知成均館學諭朱弼相朴思默朴在寅韓喆濟安祫鄭翼邦金聖▣文尙中等口傳施行允之又啓言權知校書館副正字弼聖齎口傳施行敎以旣非地卑之人云而問於分館博士只云姓字之稀僻不爲圈點爲對寧有如許圈體乎分館一依同道同榜人例施行啓目添書改付標上博士問其名校書分館降定
정조 22년 · 강
行藥院日次入診于摛文院
정조 22년 · 강
御仁政殿親傳景慕宮秋享南壇文廟山川節享及報謝祭香祝仍詣摛文院齋宿
정조 22년 · 목
具翼善冠袞龍袍出萬安門乘輿詣仁政殿月臺降輿陞座親傳景慕宮南壇文廟山川祭享及報謝祭香祝訖詣東庭柢迎乘輿至萬安門外降輿入萬安門由萬寧門詣摛文院齋宿
정조 22년 · 강
召見時原任閣臣于摛文院檢校提學鄭民始沈煥之原任直提學徐浩修檢校直提學李晚秀原任直閣金勉柱金祖淳
정조 22년 · 강
遣承旨馳詣景慕宮文廟奉審摘奸
정조 22년 · 강
宗廟景慕宮秋展謁命以明日行禮
정조 22년 · 목
禮曹判書沈煥之啓言廟宮秋展謁吉日更令日官推擇則今初六日初九日爲吉云而初六日則社壇大享齋戒相値旬前吉日只有初九日何以爲之乎敎以祈穀大祭齋戒亦行春謁明日社稷香祝柢迎後當行展謁以此知悉
정조 22년 · 강
遞觀象監提調沈煥之
정조 22년 · 목
敎曰禮判兼帶觀象監提調與本職相妨提調之任許遞
정조 22년 · 강
命前捕將李得濟兼察左捕將
정조 22년 · 목
敎曰左捕將申大顯往來間前捕將李得濟兼察牌招聽傳敎總戎使兼察則當夜當還置之
정조 22년 · 강
領敦寧金履素右議政李秉模以雨意之方作聯箚請廟宮展謁退行賜批
정조 22년 · 목
批以宮謁則自有月覲之禮當於一兩日內爲之矣仍敎曰此批答遣史官傳諭
정조 22년 · 강
祗迎社稷大祭香祝于摛文院門外
정조 22년 · 목
具翼善冠袞龍袍乘輿出摛文院門外降輿柢迎社稷大祭香祝
정조 22년 · 목
具翼善冠袞龍袍乘輦出敦化門至宗廟門外降輦乘輿至齋室門外降輿入齋室改具冕服詣版位展拜陞詣廟內奉審訖詣永寧殿展拜陞詣殿內奉審還入齋室改具翼善冠袞龍袍乘輿出宗廟門降輿乘輦由梨峴入弘化門至明政門外降輦乘輿入永淸門還內
정조 22년 · 강
遣承旨馳詣社稷奉審摘奸
정조 22년 · 강
承旨李晚秀以社稷奉審書啓命壇上遮日鋪陳及樽所滌器各別檢飭神輿陪奉時各別盥手遣史官分力周察
정조 22년 · 목
晚秀書啓以爲臣馳詣社稷壇上奉審則無頉祭物祭器祭井看審則精潔諸執事進排官佾舞樂工摘奸則無頉臣則仍留享所待行事修掃後復命敎以雨勢不止壇上油遮日及鋪陳各別檢飭樽所臨時排設而滌器各別爲之神輿陪奉時各別盥手爲之祭物觀雨勢陳設而卿一人似難遍審別兼春秋亦爲送之分力周察陳設後史官先爲復命
정조 22년 · 강
諭壯勇外使園寢樹木剪柯必待十月著爲式
정조 22년 · 목
敎曰曾聖則曰樹木以時代焉禽獸以時殺焉孔聖乃垂訓以斷一樹殺一獸不以其時非孝也故獺祭魚然後虞人入澤梁豺祭獸然後田獵鳩化爲鷹然後設罻羅草木零落然後入山林曩因捕蟲之役昉行義起之式者此政非我言耄惟聖之謨俗人耳官之聽而竊笑不足顧也捕蟲猶然況剪柯乎今日因植木差員枚報外使轉稟以爲局內樹木枝柯之剪除趁此農隙將欲募丁始役云云驟聞不疑卽許印可齋宵無寐靜又思之與捕蟲投水之前下傳令自覺首尾之橫決蹶然而起呼燭申諭孟子曰斧斤以時入山林朱子釋以草木零落之後鄭康成又云爾雅云鳥罟謂之羅草木零落謂十月時月令李秋草木黃落其零落則十月時也故毛詩傳云草木不折不操斧斤不入山林大抵斧斤入山林之時明是草木零落之時草木零落之時卽又十月也此時固農隙十月亦農隙則因天時用人力又不悖於不以其時之戒者莫過於劃一定期限自今剪柯必待十月以爲式園寢種樹十年勤辛勞我心勞民力一枝一柯豈欲剪除而請不云乎以伐遠楊猗彼女桑取其葉存其條然後有猗猗焉茁長之效所以剪柯之不得不爲爲亦當不失其時須將此下傳令辭意撥馬下帖齋郞發甘差員等俾各依此遵行
정조 22년 · 강
命御定五經百篇印役時匠手等依刻役時例料布自戶兵曹題給
정조 22년 · 목
檢校直提學李晚秀啓言御定五經百篇才已畢刻今方入印矣刻役時以御定册子事體自別匠手等工價以戶料兵布拔例磨鍊而今此印役亦不過二十日之役匠手只是十名請依刻役時例料布自戶兵曹上下事分付從之敎以册匠一體量宜定日磨鍊
정조 22년 · 강
命大司成南公轍司成李顯默施不敍之典仍飭此後文廟享事時依諸享所例獻官留身監視
정조 22년 · 목
敎曰文廟享事之後其所檢飭掃除之節每多不審別遣史官周察幸因入直久任郞之勤勵果皆精潔云而獻官之爲本館堂郞而不爲留看徑詣陪班者極爲駭然領左相之爲親享獻官者猶留身監視撤籩豆則緋綠銀臺之大司成司成何敢自便仍爾當該獻官大司成南公轍司成李顯默竝施不敍之典此後一依諸享所例留身監視事嚴飭本館仍令載錄成典遵行
정조 22년 · 목
和源以社壇祭監監察不能檢飭下隸也
정조 22년 · 강
飭湖南道臣肇慶廟祭享時獻官毋得以預差擧行
정조 22년 · 목
全羅監司李得臣肇慶廟秋享病不得將事以預差陞實擧行馳啓敎以雖未知實病之如何莫重享事之替令守令爲之殊甚欠敬此後各別著念之意嚴飭
정조 22년 · 강
飭奉常寺造脯莫或違式
정조 22년 · 목
該寺以祭享所用秋等中脯依定式今八月初七日始造啓敎以定式之後各別遵守毫釐莫或違式乎時加察飭
정조 22년 · 강
命來十一日輪對當次人受點後日次來待
정조 22년 · 강
副校理沈奎魯陳疏請嚴飭慶尙監司李義綱使之俵災必均設賑必誠又請安東府使柳師模平壤庶尹尹厚東遞改擬望銓官竝施譴責之典湖西邪學人李存昌依律正法賜批
정조 22년 · 목
疏略曰今年之旱三南爲甚三南之中嶺南尤甚此時按接之方賙賑之策專在於方伯守令該道之臣不以歉荒爲憂不以接濟爲心得過時鋤犂之雨則輒曰膏澤均霑見沃土蕃膴之穀則認以遠近同然向者狀啓或曰謂豐亦可或曰民事萬幸噫此何言也其眞箇不知其歉歲耶無或知其歉歲而姑爲是彌縫之言以紓我聖上宵旰之憂耶若曰眞箇不知則其爲不職大矣將焉用彼道臣若曰姑爲䌤縫則災結之多寡還穀之停徵皆係年事之豐歉歉則災多而還停豐則災少而還徵勢所必至理所固然將來之事何以處之然身爲道臣日接邑報秋巡所部寧有不知之理人言籍籍皆爲已知而爲此臣雖愚劣亦不能爲道臣解也廟堂之講究長策預備捄濟固不可緩而其所責成專在道臣嚴加飭責使之改心勵精俵災必均無白地徵稅之弊設賑必誠副赤子仰哺之望至於倉穀之停捧身役之退限亦必前期告諭俾億萬生靈奠安於我聖上若保之澤無至有流離遷徒之境以爲補過贖愆之地若其終不能也使斯民飢而死也則竝與前罪而嚴飭俾爲諸道臣懲勵之道焉且守令爲親民不可不擇者也而安東府使柳師模平壤庶尹尹厚東其不擇之尤者也夫安東鄒魯士夫之都會也古有爲是任者或謂之外副學故朝廷難其人銓曹重其選自非地望埒於方伯履歷優於同朝者不得輕擬不敢冒據自昔然矣今此師模資歷旣淺望實俱乏其玷汚名器破壞政格至此極矣至於尹厚東儱侗憒劣通朝之所共知也且況不赴萬頃纔踰月矣被災之薄縣則規避無弊之腴邑則樂赴其去就之逕庭廉防之放倒渠雖無足責而觀其圖免薄邑則可知無燥濕向前之誠矣厭避災政則可知非盤錯別利之才矣爲銓官者有何所取於此人汲汲甄復於三百州第一腴邑有若非此莫可者然臣謂柳師模尹厚東亟令遞改以爲重官方擬望銓官亦不可無警竝施譴責之典宜矣臣近聞湖西諸邑洋學漸熾云噫異端之害正學從古何限而豈有如此學之至邪絕悖者哉此專由於根本未拔故枝葉漸蔓也湖西獄囚李存昌卽是邪黨之窩窟亂民之頭目而尙今假息不卽正法朝家盛意雖出於化邪歸正之道而渠敢獰悍無畏冥頑不變乃於獄中迎接邪黨飮食若流云鄕谷愚氓何所懲畏而不爲漸染耶臣謂李存昌依律正法使愚民迷惑者知所懲戢而嚴飭道臣及守令詳察坊曲嚴加禁斷如有如前迷惑終不知變者則一幷正法無使滅倫悖理之學終至滋蔓難圖之地焉批以嶺伯事正如爾疏所論誠有諱災之罪未知嶺伯所料量者姑且如是持重更欲從後措處而然歟飭責之請是矣許令廟堂措辭關飭柳師模事尹厚東事銓官譴責事竝依施邪學事爲弊爲害可勝言哉前下飭禁不啻辛勤若使鄕黨之間長老制於未然執法之地甚者隨現禁止則如許之說豈必每登章奏乎李存昌事依前下判辭嚴飭道伯爾其勿辭從速察職
정조 22년 · 강
命正言申若樞刊去言責之任原疏還給
정조 22년 · 목
政院啓言卽者正言申若樞陳疏到院而觀其疏語則名山親封等說卽我朝所無之禮是豈淸朝臺閣之臣所敢議到至於第二條多有頌彼之語全無忍痛底意凡有秉彛者孰不知尊攘大義而不料乖悖之說忽出言責之地人心陷溺胡至此極其汚冠裳而羞搢紳誠非細故臣等不勝駭愕之至所當退却請罪而不可不一經睿覽嚴賜處分故捧入矣敎以全篇妄發不中剌口其爲貽羞極矣爲先刊去言責之任原疏還給
정조 22년 · 강
諸承旨持公事入侍于誠正閣仍行次對
정조 22년 · 목
因備邊司坐起進不進單子敎以初十日次對進定仍爲來會○予曰湖西還賑穀貿取之資以道內各樣錢除留取用事雖已允許而道內所收能爲六萬數耶右議政李秉模曰道內上納條已上來者幾過半今其所餘皆是難捧秩然則道內收得必有不足之慮此則姑待其報來京司中如有推移之道則從當區劃而京司庫儲亦皆不敷是可悶也予曰然則雖大同上納使之除留而自此以公貨給代俾充六萬之數可也道伯旣請得廟堂旣稟處而末焇如有無錢不貿之弊則亦豈成說乎頃已諭戶判矣關西大米果有二萬數云耶有司堂上李書九曰該道分留案姑未上來而以此總實數觀之大米則十萬石小米則四萬石見在矣秉模曰大抵關西則還穀分給時小民輩皆不願大米故秋後捧還也若曰小米代以大米來納爲可云爾則民皆樂從矣予曰然則其所留意以幾何爲限耶秉模曰臣等留意則以二萬石欲爲措處而如是經紀後若不用則幸莫大矣予曰此則爲明年事耶秉模曰此是來年秋冬間經用之資而第今年年分甚難若不善爲之其爲欠縮不知至於何境也予曰申若樞疏卿聞之否秉模曰疏則未見而因政院啓辭略聞其槪向來金若行疏有天子禮樂之說而若樞所謂親封名山云云豈料臺閣之列有此等虛謊之論乎至於下段語尤萬萬駭悖顧今歲月寢遠義理日晦而尊樣大義秉彝所同則乃忍以贊彼之語筆之於章疏之間此亦世道之一大變怪也予曰誠甚駭愕可謂貽羞朝廷而觀其疏語全沒倫脊亦不足深責矣命承旨李肇源讀奏副校理沈奎魯上疏至邪學云云予曰邪學果有深長之慮前此飭禁何如而但禁止之不得其方則反爲擾民之端故頃已言之矣羲經節卦有曰不傷財不害民又曰節以制度天理之節文云蓋節字之義界限至嚴也天地之大德本來至仁故春而發生動盪然有生則不可無長也夏而薰蒸濃熟以至秋而收成冬而斂藏莫非節之之義聖人則節以人情而孝於親忠於君夫婦之別朋友之信皆從節字中推去今日朝廷亦有矜式之士節之以孝悌忠信則人必樂從而慕效之自無匪僻之心矣不然則雖日設刀鉅鼎钁亦無奈何而但有揚湯止沸之嫌則辭而闢之勝於驅而置辟也正所謂用舍之際本源不明故云然而以外面執跡而言之容或有不然者以此欲乘機下石則亦豈成說乎以洪樂安一事言之渠果倡正闢邪則何幸而最可畏者似是而非也若不於此分數透得分明則末乃至於天壤易處其時大臣旣已向用而豈可曰儒言而墨行云乎非但此也欲敲撼則必以此挾藉而驅勒予寧見欺於彼輩乎大抵淸朝搢紳之列以經學而登用者未知有幾人自其竊科取名位至宰相者亦不無駸入於小品中小品而越一層則邪學也此亦運氣所關世道之憂容有其極如是而安有陽復之望乎今若朝野長老之爲其矜式模範者各能視以家事拔本塞源制於未然家諭戶曉隨現痛闢則此爲禁止之方何必別生他禁令乎
정조 22년 · 강
命高山驛釐弊之方更令道臣論理狀聞後稟處
정조 22년 · 목
予曰臺疏中高山驛弊事卿其陳之右議政李秉模曰高山驛自來凋弊而長津設邑之後自德山站至該邑道里甚遠間無他站尤爲難支之端故曾經道臣趙尙鎭以此陳達關問該道而以站基之不便位土之猝難經紀雖姑置之殘驛事勢終不可不念更令時道臣講究設站之方論理狀聞後稟處恐好矣從之
정조 22년 · 강
命掌令李運行施以刊改之典罷校理嚴耆副修撰鄭東榦職
정조 22년 · 목
承旨李肇源啓言掌令李運行傳啓旣畢不卽就座有損臺體請推考從之又啓言李運行請推之下不卽引避就座之後擧措顚錯請更爲推考從之○右議政李秉模啓言入侍憲臺之進退失措雖或緣於生疏至於承宣請推而不爲避嫌旣欲避嫌而又不措辭其爲駭瞻不可以一時做錯簿施警責而止請當該臺臣李運行施以刊改之典從之又啓言賓對時糾正之責專在玉堂而臺臣做錯無一言相糾請入侍玉堂竝罷職從之
정조 22년 · 강
大司諫韓用龜避嫌賜批勿辭亦勿退待
정조 22년 · 목
予曰近日兩司長官不爲詣臺而諫長何爲登筵且本司來會之備堂未及詣閤在家之諫長先已入來何也大司諫韓用龜曰聞今日籌坐慮有次對之命預爲來待矣予曰此何言也近來窺覘之習雖曰成風爲諫長者臆料妄度如此此獨非窺覘乎賓對之命設有筵敎文蹟不頒則群下不敢妄度況初無下敎乎且臺諫不爲詣臺而來待於何處今日不爲次對則亦當自外退去耶其爲貽羞不可但以壞損臺體言也用龜曰傳啓則城上所擧行故不得詣臺矣予曰此亦全昧臺體矣府院前啓則雖曰城上所擧行而合啓則長官傳之近來合啓視若文具故至有如此之說矣予於機務不敢一日暇逸而爲軫諸臣之勞近於籌坐日頻設次對矣薇垣長官爲任何如而乃有此妄度之擧誠極駭然矣○用龜避嫌曰臣於賓筵趨造之際去就顚錯致煩聖敎臣滿心慙悚尤無容措請命遞斥臣職
정조 22년 · 강
命大司成以在京無故人差出
정조 22년 · 목
敎曰新涼已生儒生課製當著意擧行大司成之代老病外以在京無故可以行公人差出
정조 22년 · 강
遞判義禁趙宗鉉知義禁李祖源金翊休
정조 22년 · 목
政院以時囚今日捧供事命下矣宗鉉祖源翊休竝違召請更爲牌招敎以違牌諸堂許遞今日政差出待下批牌招開坐
정조 22년 · 강
正言洪受浩陳疏請申若樞施以屛裔之典賜批許之
정조 22년 · 목
疏略曰臣俄登筵席始伏聞正言申若樞投陳駭悖之疏而至有喉院陳啓捧入之擧矣原疏雖未得見蓋其所陳兩條決非彝牲之所敢出而苟欲聲罪則有汚筆舌貽羞朝廷不料耳目法從之列有此悖義蔑禮之類也噫含冤忍痛卽春秋尊攘之大義也設墠邀福非國朝儀文之可議也而乃敢以頌彼之語封山之說無難容喙至登章奏義理之湮晦人心之陷溺胡至此極雖以我聖上山藪之量置之不足責之科只施刊去之簿勘而似此怪鬼之輩若不嚴加處斷則其爲世道之深憂容有極哉伏願申若樞施以屛裔之典以示不與同中國之意批以申若樞事依施
정조 22년 · 강
知事金華鎭疏陳病狀乞解專對之任賜批許之
정조 22년 · 목
批以聞卿病勢難强殊可悶也所辭專對之任許施
정조 22년 · 강
知敦寧具㢞陳疏辭職賜例批
정조 22년 · 목
㢞闋服後陳疏也
정조 22년 · 목
敎曰從一品乏人判義禁之代問于大臣加望
정조 22년 · 강
命冬至正使以一品擬入
정조 22년 · 목
敎曰冬至兼謝恩正使未差之代問于大臣以一品中擬入
정조 22년 · 강
命延豊縣監李義祿當日下送
정조 22년 · 목
因義祿差使員上來肅拜單子敎以除朝辭使之當日下送
정조 22년 · 강
遞戶曹參判李義弼
정조 22년 · 목
以金勉柱爲戶曹參判鄭大容爲大司成李始源新通也李祖源爲判義禁加望陞資也具㢞申耆爲知義禁徐有聞爲書狀官朴宗來爲安東府使趙厚鎭爲平壤庶尹○再政以李祖源爲冬至正使
정조 22년 · 강
命安東府使當日辭朝
정조 22년 · 목
敎曰此時嶺南守令不可一刻曠官安東府使當日辭朝仍令給馬下送
정조 22년 · 강
召見下直守令于誠正閣吉州牧使李澄萬安東府使朴宗來平壤庶尹趙厚鎭
정조 22년 · 목
敎曰未下直西北守令亦令當日辭朝
정조 22년 · 강
重推前吏曹判書金載瓉參議魚用謙
정조 22년 · 목
政院啓言安東府使柳師模平壤庶尹尹厚東差出時銓官施以譴責之典事命下矣何傳旨捧入乎敎以以從重推考捧傳旨
정조 22년 · 강
飭關北道臣富寧端川以南秋操設行
정조 22년 · 목
備局啓言卽見咸鏡監司李集斗狀啓則以爲富寧及端川以南秋操固當擧行而今年穡事大違初料宂農之中未免少歉赴操之軍兵太半是殘戶貧氓具裝齎糧趁期遠赴實無其路往來滯留許多糜費民情可矜今秋習操竝姑停止官鎭門聚點各別嚴飭期有實效事請令廟堂稟旨分付云矣本道年事雖曰違料大體論之優可免歉而今年諸路擧皆停操又於本道非有大段災荒而亦且停止則其在戎政太無防限請依前覆啓富寧端川以南秋操使之設行允之
정조 22년 · 강
命昌陵守僕趙日金守護軍金大得等定配分揀時加考察勤慢
정조 22년 · 목
京畿監司李在學狀啓以爲謹依傳敎昌陵守僕趙日金守護軍頭目金大得等捉致臣營嚴刑取招則招辭以爲渠等常時巡山與禁䂨等節豈敢泛忽而今月初一日則以陵上除草事陵軍合番擧行故果不得巡山初二日則以雨下之致亦不得巡山摘奸時果爲執頉至於新䂨木根則鸎峰近處大松三株峰上中松一株果有偸䂨之痕摘奸時現捉而至於躬犯一款身爲陵屬豈敢生意乎實爲曖昧而偸䂨之際不能禁察莫非渠等之罪云趙日金金大得等竝依律文徒二年定配矣敎以定配分揀時或考察勤慢更有不勤卿其隨現捉來加刑照律事回諭
정조 22년 · 강
命湖南儒生覆試選武軍官馬兵都試依例設行被災邑軍兵歲抄依甲寅已例以各該邑各樣保丁姑爲充定待明年麥秋塡代京司磨勘退限事竝依狀請許施
정조 22년 · 목
全羅監司李得臣狀啓以爲謹將備局關辭布諭列邑凡於事爲之稍涉撓民者劃卽停撤而若其管由京司之不得自斷者使之參量事情論列報來臣之行部又在不多日謹當面商邑宰細察民勢講究紓力之道逐條陳聞計料寺奴婢宣頭改案則本道當次在於辛酉雖與卽今擧行之事有異而以此明旨爲先曉諭於奴婢等處俾知朝家恤矜惠鮮之德意仍又謄諸事例待其修正之限著意奉行期無犯科之意亦爲嚴飭於列邑守宰處第伏念儒生覆試異於大比別無民邑之費力擧皆樂赴溯考已例未嘗以災年退行選武都試亦操鍊不煩軍馬之勞只令被抄者左右巡路分試長官馬兵都試則各取便近蘆嶺以南屬之兵營蘆嶺以北屬之監營少無貽弊之事且渠輩之次科也減布也陵任也看作發軔之階互爲激勸之道亦未嘗以歲飢而停止則本道儒生覆試選武軍官馬兵都試依例設行似不至於爲弊軍兵歲抄卽目下撓民之政其弊不一京營勘債尤是出於民者只於被災邑今年歲抄則依甲寅已例未及代定者以各該邑各樣保丁姑爲塡充待明年麥秋搜得良丁鱗次塡代京司磨勘亦令退限則災民紓力此爲最緊請令廟堂稟處敎以依狀請施行事卽爲行會
정조 22년 · 강
命鏡城幼學李元培今日政付軍職仍令道臣給馬及糧資上送
정조 22년 · 목
咸鏡監司李集斗以北關經工生抄啓人鏡城幼學李元培所對三經春秋三禮四書御製條門上送內閣馳啓敎以所對條問剖析精切義理不差誰謂人才有遠邇之殊乎向見功令文多佳作猶不料潛心經學之士乃在遐陬荒服之地況其抱負一臠可知予欲見其人令該曹今日政付軍職仍令道臣給馬給糧資致之京中當召見此意回諭
정조 22년 · 목
敎曰明日當由逌瞻門展拜景慕宮而兼行秋展謁今番則只用月覲之例出還宮及行禮服色皆以袞袍磨鍊百官置之明日秋奉審日也仍爲之事分付
정조 22년 · 강
命時囚金洛一等以公罪勘放李應大分揀放送
정조 22년 · 목
義禁府啓言昌陵令金洛一參奉朴宗維等口招以爲渠身爲陵官今番摘奸之時致有木根新䂨之夥多現捉惶懍震越至於拱抱之木痕損事則主峯及局內近處間有風落自枯木之中折者往往有䂨痕亦於摘奸時現發莫非渠不能檢飭之罪巡山之節豈不申飭守護軍使之逐日遍審而摘奸時亦爲執頉此亦萬殞難赦之罪云所當請刑旣有捧口招之命請上裁敎以鶯峰防路處自在先朝飭禁至嚴每年春秋史官宣傳官摘奸作爲成憲爲陵官者常時雖不小心竝與摘奸往來之前亦敢怠忽卽此爲罪固已不輕況木根執頉數不至於一二由前由後焉逭重勘而爰辭之以風落自枯松發明者容或似然何論摘奸書啓之稍爽與否今番則姑以公罪區別功議勘放更觀來頭勤慢諸囚照律則判堂時未出仕令次堂待開門修啓又啓言明陵別檢尹亨烈參奉洪秉寀等原情以爲渠身爲陵官今番摘奸之時所䂨木根致此現發不善察飭之罪萬殞猶輕云請竝刑推得情敎以姑先以公罪區別功議勘放以爲更觀前頭巡山勤慢植木能否處之之地又啓言乫軒洞權管李應大原情以爲昨年捧還時有甲寅條新舊還一體準捧之營關故年條册子推納考閱則前權管南錫祐在任時停還折米未捧五百六十餘石民戶則八十八戶內除其停還之民及流亡絕戶指徵無處之類則餘存者不過二十七戶而莫重餉穀不可虛留不顧些少民弊一百十三石零僅僅收捧其餘難捧者四百五十三石零便同弩末終歸於未捧之科萬死無惜云請刑推得情敎以居末必是無勢所致何足責也死僧習杖之譏其失在道伯特爲分揀放送
정조 22년 · 목
具翼善冠袞龍袍乘輿出永淸門明政門弘化門入逌瞻門詣版位行禮陞詣宮內奉審訖入齋室
정조 22년 · 강
召見本宮提調鄭民始及嶺南湖西句管堂上李時秀趙鎭寬于齋殿
정조 22년 · 강
命以度支鑄錢本錢貿置均廳所貿湖南米便否令廟堂稟處
정조 22년 · 목
兵曹判書李時秀啓言臣於日前均堂所奏湖南米事有仰達者本曹初非穀物需用之衙門以錢換穀實難區處目下諸司儲蓄無一有裕處本曹封不動僅爲八萬兩以備朝家不時之需就此中取用誠極重難無以擧行矣宣惠廳堂上鄭民始曰各衙門中有留儲者只是兵曹軍門故有所陳達矣兵判旣不欲推移則有難更言戶曹鑄錢本錢乃是他衙門貸去者而今年畢鑄之後一二年內勢不可繼鑄若以此錢貿置此穀每年取耗待鑄錢發賣以用則在戶曹有益而無害目下如有需用不足之慮則以江界信蔘價錢及某樣錢姑先推移取用足當二萬包貿米之數似甚便好請令廟堂稟處後之
정조 22년 · 강
命度支所鑄新錢自今八月二十日依例行用
정조 22년 · 목
戶曹判書趙鎭寬啓言今番鑄錢之役間因乏銅中撤已久雖於定式之數差有未滿不可旣罷而更始請仍爲停役新錢自今八月二十日依例行用從之
정조 22년 · 목
出齋室乘輿出逌瞻門入弘化明政門由永淸門還內
정조 22년 · 목
諭善尹得孚入見如儀僚屬申大羽檢校直提學李晩秀隨入講說見講學廳日記
정조 22년 · 강
再試菊製儒生于泮宮
정조 22년 · 목
成均館以試所承旨意啓言九日製儒生試取限今日天明收券一百四十三張捧入臣則依下敎仍留敎以書題書下左副承旨進詣泮宮更爲試取卿則與文衡先爲入來入場爲百七十而不爲呈券者至於二十餘人泮長何不嚴飭更觀今日當嚴處以此意令泮長飭諭諸生而試紙自今日用大好紙昨日草記之不爲頒布卽爲諸生地也其所呈券之不及入門之數豈不寒心乎○以擬皇朝翰林院諸臣進奉勅編輯永樂大全經書爲表題
정조 22년 · 강
召見大提學洪良浩于便殿
정조 22년 · 목
敎曰文衡持先捧試券入侍
정조 22년 · 강
左議政李秉模疏陳病狀乞免賜批
정조 22년 · 목
疏略曰伏念臣纔經一番事輒增一番罪大而鈇鉞小而嶺海實所甘心人之常情孰不避死而趨生喜生而惡死而死有時而可喜生有時而可惡疾痛之極則生足可惡憂迫之至則死亦可喜凡今之人每當此事誰無是心而恐無如臣之當之屢而心之苦矣言之亦驚謂之何哉薄罷旋收溫諭繼下只當爲夷險向前之計豈敢有逡巡占便之圖而第臣近因毒感失汗又多退自朝房昏不省事今日乃賓廳日次而萬無蠢動之望秋序已深民事孔艱一日癏曠萬萬憂悶伏乞將臣所帶之職亟許鐫免批以所愼悶慮俟間安心視事仍敎曰此批答遣史官傳諭遣御醫看病
정조 22년 · 강
校理尹命烈疏陳母病乞遞賜批
정조 22년 · 강
命判府事蔡濟恭家遣御醫看病
정조 22년 · 목
敎曰蔡判府所愼尙未差可云遣御醫看病以來○醫官吳仁豐書啓以爲判府事蔡濟恭脈度比前稍數痰咳一向若劇糜粥等屬全然揮却氣息見方凜然似睡非睡譫語頻數積氣又復發動時時苦痛欲用蔘劑則腹部與兩手烘熱不敢遽然試之欲用芩連之屬則篤老之病亦不可容易議到故主家不敢用藥云敎以晩後諸節更爲往見書啓又書啓以爲判府事蔡濟恭晩後諸節與朝者所見別無加減而但積氣差有降下之意然一味厭食元氣澌賴寢席之間亦不得自力起動矣敎以待朝更爲看病書啓
정조 22년 · 강
命承旨宋銓施以不敍之典監軍申義顯李勉植等汰去
정조 22년 · 목
右捕廳啓言臣於昨夜都巡邏時逢政院使令金仁昌高致元索出勿禁帖則謂以假使令之故初無勿禁帖而只持分撥或本院勿禁帖云決棍懲治而大抵勿禁帖之三營門兩捕廳暑押踏印自備局頒給法意攸係而稱以院隸不持勿禁而只以文蹟恣行烏在其重夜禁之道乎此後則無論原使令代使令或持文蹟而若無夜標之可憑雖持夜標而或無文蹟之可信則無敢犯夜之意請令政院更加嚴飭允之敎以備局勿禁帖之外豈有政院勿禁帖乎當該成給承宣令備局査出捧現告草記論勘近來嚴飭者卽此輩則監軍之不敢下手者駭然甚矣昨日一二所監軍汰去○備邊司啓言査問政院則以爲自前若有時急傳命擧行之事則本院使令無論夜標有無自本院更以傳命使令今夜勿禁踏印出給者多有其例故昨夜傳命擧行時亦爲依前成給云矣傳命擧行事體至重院隸勿禁亦有元帖則只當使有夜標之使令擧行而今乃轉相襲謬別爲給標雖難一一追究請昨夜當該承旨宋銓施以罷職不敍之典此後則無敢復循謬例之意各別嚴飭允之
정조 22년 · 강
注書柳台佐以右議政沈煥之處傳議後附奏馳啓
정조 22년 · 목
狀啓以爲臣敬奉聖諭本月初六日巳時馳往傳諭于杆城郡淸澗亭右議政沈煥之所到處則以爲臣伏蒙我聖上憐臣常有膏肓之疾特賜格外休浴將欲滌痰瀉疝於海山間名泉臣卽辭陛登途先入楓嶽略探峯壑之奇仍至海上數郡所歷挹嵐瀑之爽氣疏塵土之煩襟行頌聖恩雲天高廓纔及杆城之淸澗亭伏奉議政新命史官臨宣聖諭臣手擎丹綸震懍隕地五神失舍如癡如夢不知所以措躬也噫臣庸闇磈瑣百無一能顧乃猥逢聖朝偏被隆渥邇來所叨銓地文苑夫孰非玷聖簡而壞名器乎至若金甌之卜千萬擬議之所不到也奚但賤臣之聞命驚疑抑亦朝野之駭惑相傳有以議聖朝之置三事不愼不重也況伏讀聖諭歷敍賤臣平生本末華袞煌煌可以耀當世而照千禩矣凡人於敵以不得一言之奬詡出於衆人之所未知則尙輒謂之知已感激不惜一死以酬之況如得此於君父之尊其心肺之所銘尤如何此千古志士之所悲而臣幸得之豈止榮臣之一身抑將感天下之士而爲殿下效命之秋也侍中臺故事臣始覺賜詩之聖意而臣未能爲役於故人則竊恐海隅編蓬之黎巖間掛衲之徒亦皆笑臣之虛紆寵光臣誠爲聖朝惶恧也職名之辭受可否不敢以造次數言重瀆宸旈自此前至襄陽府將息一兩日復路向京及到城闕近處伏俟聖慈之矜諒賤忱云矣臣只承敦諭之命仍爲復路>
정조 22년 · 강
承旨申耆尹光顏聯疏請與宋銓同勘賜批仍命耆等重推銓分揀政院夜標假帖令廟堂燒火後復襲謬者以帖文假作之罪勘律
정조 22년 · 목
耆等疏略曰左副承旨宋銓因備局査啓纔被罷職不敍之典矣臣等於此竊有所慚悚者再昨夜承宣仍留儒生飭諭之敎下於更鼓已報之後當卽知委試所而或慮見阻於巡綽遂自院中以傳命使令勿禁之意成給踏印文蹟此蓋本院臨急擧行之例規也而倉卒之際未暇審察於假隸之不能皆持夜標致爲該廳將臣之所拘執詰治使莫重傳命中間稽滯各營之嚴於夜禁固其職耳而時有緩急事有輕重何可旣知其爲傳命出去而猶復許久執有徑先棍治乎然使臣等早能隨處察飭必送其實隸之有標者則似或不至於此矣命令之阻閼事體之損傷莫非臣等之罪也現告之歸於坐直下位雖云院例論其所犯實無差殊顧何可幸其獨逭而不思自引乎伏乞亟降威罰批以卿等亦必讀明義錄矣海根非院隸乎百各司下隸雖犯夜院隸則不可恣行雖以爲其官長者言之名之曰院隸而被捉於夜巡則決不當顧籍今此卿等所引者雖異於右袒院隸若以僚員罪同罰異爲嫌但當只說其由而已忽以法外之院中假帖謂之以例規者豈成說乎昨日廟堂草記欲爲措辭下敎而未果果然爲卿等藉口之端何其固陋之甚也無於古之假帖造給始自何年何承旨委折卽令有司堂上棍問院中首吏首隸査出指一草記卿等皆新出身也宜其未諳故事認以謬例爲例規不足深責爲先從重推考昨日譴罷者誠非當者分揀所謂假帖亦令廟堂收聚燒火後復襲謬者以帖文假作之罪勘律事載之本院便覽及備局謄錄
정조 22년 · 강
遞承旨韓晩裕尹光顏以閔台爀洪義浩代之竝前望也
정조 22년 · 목
敎曰右承旨今方受香與左副牌招察任同副事務相妨與在外都承旨許遞前望單子入之待下批牌招察任
정조 22년 · 강
命此後捕將之部字內當日回還處他邊大將兼察一款置之
정조 22년 · 목
承旨申耆啓言捕將之因公事出往城外也命召及大將牌傳令牌仍佩往來下敎之後他邊大將兼察啓辭自是式例而卽當回還不必兼察旣有向來下敎故數昨左捕將申大顯禁衛營習陣出去時兼察啓辭不得循例爲之揆以格例亦甚未安此後捕將之部字內當日回還處則兼察一款置之事載之本院故事以爲定式施行似好矣從之
정조 22년 · 목
敎曰文衡持再試試券入侍
정조 22년 · 강
三試菊製儒生于泮宮
정조 22년 · 목
以千聲各爲秋爲七言十韻排律題
정조 22년 · 강
副總管李魯述疏辭新資賜例批
정조 22년 · 강
校理李垿疏陳母病乞遞賜例批
정조 22년 · 강
副校理李魯春疏陳情勢及母病乞遞賜例批
정조 22년 · 목
裕疏請同敦寧知經筵竝許鐫免批令該曹稟處吏曹啓言觀此同敦寧權裕上疏則以爲臣本無敦寧揆以法例有不敢冒膺且經筵之任自是淸峻前此累叨不敢肅謝竝許鐫免爲辭矣旣無敦寧則本職似當許遞而至於兼帶知經筵則今此辭遞有異於本職敦寧之援例請解請置之從之
정조 22년 · 강
命三南災邑昨年停退條今年仍停
정조 22년 · 목
敎曰三南災邑難捧處昨年停退條今年竝督民力之難於竝及姑捨是其勢可謂行不得此等處分付道臣許令仍停之意令廟堂知悉行會
정조 22년 · 강
遞承旨申耆以李書九代之前望也
정조 22년 · 강
命北兵營所屬富寧等四邑親騎衛馬兵都試時居首及沒技人等直赴殿試
정조 22년 · 목
兵曹啓言觀此北兵使李潤謙啓本則本營屬富寧以南四邑親騎衛今戊午條四等都試時閑良李榮根居首閑良許晉春等騎蒭沒技閑良金重鳴夏等騎蒭沒技閑良張致衍尹大輪秋等騎蒭沒技馬兵都試時閑良李享春居首閑良崔道江之次令該曹考例稟處云矣居首閑良李榮根李亨春沒技閑良許晉金重鳴張致衍尹大輪似當依法典直赴殿試之次閑良崔道江亦當直赴會試而係干恩典請上裁之
정조 22년 · 강
詣璿源殿展拜御仁政殿行秋到記儒生製述及文臣製述仍詣摛文院齋宿試官洪良浩李時秀鄭大容南公轍李始源柳師模李翊模金近淳韓致應李羲甲
정조 22년 · 목
具翼善冠袞龍袍出萬安門乘輿詣仁政殿降輿陞座試官率應製文臣及儒生入庭行禮訖以擬本朝太學生請以有子若陞配聖殿爲箋題淸廟之瑟爲銘題到記儒生則以箋應試製述文臣以箋銘中從自願應試懸題訖予敎承旨沈晉賢曰諸生果能知此題義否大抵孔門十哲乃是從於陳蔡者故有子雖不得列於四科而若論其道德則豈下於十哲乎其曰有若似聖人若以貌類而言則當曰似孔子豈可曰似聖人云乎蓋其言行氣像實有彷彿於夫子者故有似聖人之語而至於孝悌也者爲仁之本之訓實是發前聖之所未發也只此一言其踐履之實造詣之極可以想像於千載之下而逮夫宋時顏曾兩聖陞配四聖之位則當以有子躋之於十哲之列其時象山餘泒敢倡背正之論反以孝悌爲仁本之言妄加疵毀畢竟以子張陞配有子則尙在廡享此豈非千古士論之缺恨處乎顧今聖學日萎邪說橫流之時此等義理政好講論而空言不如措諸事爲故揭此題以試士承旨布諭諸生先問其解題之知否仍以此筵敎詳細傳及可也乘輿入萬安門由萬寧門詣摛文院
정조 22년 · 강
遞同成均沈煥之李致中以李秉鼎李晩秀代之竝前望也
정조 22년 · 목
敎曰同成均在外及耆堂許遞前望單子入之待下批牌招先入侍後謝恩
정조 22년 · 강
遞承旨李海愚以金祖淳代之前望也
정조 22년 · 목
諭善尹得孚入見如儀僚屬李魯春原任直提學徐浩修隨入講說見講學廳日記○講學廳啓言元子宮論語第一卷今日畢講仍爲溫繹
정조 22년 · 강
科次菊製及到記文臣製述試券于摛文院
정조 22년 · 목
敎曰菊製先試賦三下一生員尹行慶奎章全韻一件三下進士趙匡鼎草三下進士朴鼎休沈湜成致商李載源各紙二卷再試表三下一生員洪聖肇奎章全韻一件三下生員鄭祖榮草三下進士李載源各紙二卷三試七言十韻批律三上進士朴長鉉杜律分韻一件三下生員趙相羽紙二卷賜給○敎曰秋到記儒生製述居首箋三中一進士金▣直赴殿試之次三中幼學李翊會直赴會試三下生員具重榮給二分仍命入格儒生明日來待○敎曰文臣製述箋三下居首副司果洪樂敏銘三下居首禮曹正郞夫宗仁各半熟馬一匹賜給
정조 22년 · 강
命自今太學掌議有失則大司成隨輕重論罰齋儒擅罰之習嚴飭禁斷
정조 22년 · 목
大司成李始源啓言太學之設置掌議將欲董率糾正爲多士執綱凡有儒罰掌議當發論主張而挽近以來士風頹隳齋儒之擅罰掌議係是古未有之謬例甚至師儒之長力禁而不聽旣乖體貌有駭聽聞如是之故掌議之任人皆厭避雖屢煩譴敎而猶復如前似此痼弊宜有矯革自今以後掌議若有失則大司成自當隨輕重論罰齋儒擅罰之習嚴飭禁斷載於太學成典恐合事宜矣從之
정조 22년 · 강
親傳咸興永興兩本宮衣幣香燭仍詣璿源殿行茶禮
정조 22년 · 목
具翼善冠袞龍袍升座時原任閣臣率閣屬官封裹衣幣香燭如儀閣臣以次跪進予跪受以授京畿監司李在學在學跪受以授執事官奉于彩輿予詣院門外祗送乘輿入院門至萬寧門外降輿詣眞殿行茶禮訖仍爲還內
정조 22년 · 강
召見菊製及秋到記入格儒生于熙政堂
정조 22년 · 강
副校理金熙華疏陳母病乞遞批許救護
정조 22년 · 강
保寧縣監韓永逵疏陳民瘼二條賜批令廟堂稟處
정조 22년 · 목
疏略曰本邑僻在湖沿土地斥鹵男不種綿女不解織騎步砲各樣當納之布必也遠貿於產木之地一疋所費殆近二疋況値災歲分錢得失亦關民命且鄰邑之如林川韓山舒川庇仁藍浦鴻山扶餘等七邑之苧布代錢旣有已例今此沿邑之以錢代木恐合一視之惠且災歲保民不擾爲最今式籍案之退待年豐寔出朝家曲軫之念而訓局砲手之抄上亦以式年爲例一邑之所抄上雖不過一二名行裝之資發逢點之應費例不下二百金一人被抄闔境胥擾此不但以臣邑言道內被災諸邑之分定者待來式姑命停抄宜矣批以爾雖首先應旨其說何太草草兩件係是民隱令廟堂稟處
정조 22년 · 강
命保寧縣監韓永逵疏中沿邑騎步保木代錢事及訓局砲手停抄事置之仍命本道陞戶抄上收斂砲保之弊令備局商度矯捄之方草記定式
정조 22년 · 목
備邊司啓言保寧縣監韓永逵上疏令廟堂稟處事有命矣沿邑騎步保以錢代木事騎步價布之錢木參半砲保純木自是法典若値綿歉之時則雖有代錢之事此是格外特恩民邑固不敢視作常例況今年畓穀雖失稔綿農足稱大登如此之歲代錢收捧恐非可論所謂林川等七邑苧布上納蓋出於從民願徵土產之意而本非朝家定制故每因該道所報自廟堂雖許代捧至於沿邑納布不可援彼爲例且砲保事體與他尤別一時闊狹猶難輕議乃以自今年特許純錢爲請若將永爲定式者然雖出於爲民之意揆以事面殊涉不審所當論責而文倅之竝令陳瘼寔出於畢達民情之至意言之當否不必苛論姑爲安徐代錢一款置之訓局砲手停抄事其爲煩費非不可念而設施法意至爲嚴重粵自列聖朝絕無停抄之例故向於道啓不得許施則到今有難更議請一體置之允之敎以陞戶軍則雖有防啓之前例係關民隱何可顧也而點考期限只隔數日到今不可闊狹依回啓置之日前聞兵判言本道陞戶抄上收斂於砲保云無告而可矜者豈過於此輩而從以應納外加徵偏苦莫甚自本司別加商度於捄弊之方如有好道理從後論理草記定式以紓一分民力
정조 22년 · 강
命前承旨申獻朝金孝建捧罷職不敍傳旨前禁將徐有大施以越俸一等之典
정조 22년 · 목
備邊司啓言謹依下敎政院首吏書吏李仁郁都使令林德瑞等捉來本司嚴棍査門則所告內傳命院隸之持夜標者在前則巡邏營門亦無執捉詰問之事壬子三月二十二日因夜禁懈弛飭敎截嚴伊日以後院隸雖有夜標若不持他文蹟則不得犯夜至於無夜標之假隸尤無憑據時急傳命無以擧行故自院中始以傳命院隸只今夜勿禁之意成給踏印帖文書塡日子以爲憑考之資事過後仍卽收聚爻周至于今遂成謬例而其時坐直中何承旨之創作此事到今年久之後無以指一仰告前後成給之假帖旣無留置之事故亦不得現納云矣院隸之有勿禁帖蓋爲傳命擧行而此輩頑習終不知悛不無憑籍犯禁之患故巡邏營門亦不得以夜標之見存一例勿問則自政院所當嚴束其假托冒犯之弊傳命擧行之時則但當以夜標使之爲驗而謂以夜禁之申嚴創出格外之帖文混給無標之假隸揆以事體萬萬駭然巡邏營門之不考夜標只以無前之假帖把作憑驗一不誰何者亦極寒心壬子三月二十二日當該坐直承旨請爲先竝施罷職之典令該府拿問勘處伊日卽禁營發巡之日當該不飭之大將及左右捕將亦爲捧現告施以罷職之典敎以今旣査出當該承旨以日前它承宣錯入現告分揀之律捧傳旨今聞有司堂上言將臣則伊日遞易云姑先施以越俸一等之典此後申明常格自本司嚴加察飭
정조 22년 · 강
命監察尹龜錫閑司相換以入直監察塡差祭監監察
정조 22년 · 목
宗廟暑啓言祭監監察尹龜錫受香之路重被落傷不能起動云敎以閒司相換入直監察卽爲塡差使之進去事該房分付
정조 22년 · 강
命傳香承旨及坐直承旨分詣宗廟景慕宮受香諸處奉審摘奸
정조 22년 · 목
宗廟景慕宮望祭關王廟節祭在明也
정조 22년 · 강
命御營廳都提調兼察該營總戎使兼察禁營右捕將兼察左捕將
정조 22년 · 목
政院啓言禁衛大將申大顯御營大將李漢豐以東南關王廟獻官今方受香出去所授命召及禁衛大將申大顯兼帶左捕盜大將命召及大將牌傳令牌來請還納將兵之任不可無一刻總察之人何以爲之而捕將則有他邊大將兼察之例今番何以爲之敎以仍佩往來御營則都提調兼察從事官發牌聽傳敎禁營則總戎使兼察左捕將則右捕將兼察牌招聽傳敎